Уважаеми Г-н/Г-жо,

От малък съм отгледан да вярвам, че живота е безкрайно течаща река от възможности, и от всеки от нас, като плуващи в тази река, зависи дали ще се оставим течението да ни отнесе, или сами целеустремено ще плуваме в желаната посока. Когато Вашето писмо попадна в ръцете ми, знаех, че пред мен се отваря възможност която на всяка цента трябва да сграбча с двете ръце.

Имам желание да участвам в конкурса на Moonshot главно заради ползите които ще извлека от това приключение и уроците, коите ще науча от него. Смятам, че имам какво да покажа и докажа, както на себе си, така и на Вас. Познавам своите възможности и искрено се надявам да имам поле за изява в рамките на Вашия конкурс. Готов съм да вложа кръв, пот и сълзи по трънливия път към целта, а именно, позиция сред останалите преуспели предприемачи. Искрено вярвам, че участието в конкурса би ми дало изключително силен старт към осъществяването на тази моя мечта.

Когато успея да завоювам своето място на предприемаческата сцена, искам да имам в дял в неумолимо-развиващата се с бързи темпове тотална автоматизация на човешкото битие. Желая да създавам софтуерни решения, които ще помогнат на хората да се освободят от безкрайно повтарящи се и монотонни занимания, запълващи и без това, за жалост, твърде кратък живот.

Ако съм представен пред избор коя роля в развоя на създаване и поддръжка на софтуерни продукти да избера, бих предпочел да бъда Системен Инженер- човека, отговорен за планиране, изграждане и управление на инфраструктурата на комплексните софтуерни системи. И до ден днешен имам влечение към пъзели и загадки, и всички жанрове на книги и филми, които, за да бъдат разбрани правилно, изискват известна мозъчна активност и абстрактно мислене. Вярвам, че това влечение към планирането и внимателното предвиждане на евентуални бъдещи проблеми в който и да е аспект на всекидневието, ме правят перфектен кандидат за тази позиция.

От друга страна, в ИТ индустрията, ролята, която, ако имах избор, бих отказал, е тази на средностатистическия, „правя-каквото-ми-кажат“ програмист. Лично аз не бих приел да осакатя въображението си, изпълнявайки задачи от предефиниран, ограничен, точно определен тип. Бих предпочел възможността,а с нея и риска, сам да предоставям собствени, нестдандартни решения на поставените ми задачи.

Искрено се надявам в бъдеще да работим заедно, и Ви благодаря за предоставената възможност!

С уважение,

Велизар Велев